Title: ประกาศกรมการขนส่งทางบก เรื่อง การพิจารณาผ่อนผันให้ความเห็นชอบคัสซีรถที่ใช้ในการขนส่งผู้โดยสาร มาตรฐาน 4 (รถสองชั้น)

ประกาศกรมการขนส่งทางบก

ประกาศกรมการขนส่งทางบก
เรื่อง
การพิจารณาผ่อนผันให้ความเห็นชอบคัสซีรถ
ที่ใช้ในการขนส่งผู้โดยสาร
มาตรฐาน ๔ (รถสองชั้น)[๑]

ตามที่กรมการขนส่งทางบกได้ออกประกาศกำหนดหลักเกณฑ์การพิจารณาให้ความเห็นของคัสซีรถที่ใช้ในการขนส่งผู้โดยสาร
มาตรฐาน ๔ (รถสองชั้น) ประกาศ ณ วันที่ ๖ สิงหาคม พ.ศ. ๒๕๔๕ ไว้แล้ว นั้น

โดยที่ปัจจุบันปรากฏว่า
ยังมีผู้ประกอบการขนส่งหรือเจ้าของรถจำนวนมากที่ได้ดำเนินการสร้างประกอบหรือแก้ไขเปลี่ยนแปลงอุปกรณ์ส่วนควบของรถอันมีลักษณะผิดแผกแตกต่างไปจากที่ประกาศดังกล่าวกำหนดไว้
และไม่สามารถดำเนินการให้แล้วเสร็จได้ก่อนวันที่ประกาศมีผลใช้บังคับ
จึงก่อให้เกิดความเดือดร้อนแก่ผู้ประกอบการขนส่งหรือผู้เป็นเจ้าของรถเป็นอย่างมาก
เนื่องจากไม่สามารถยื่นขอรับความเห็นชอบแบบคัสซีต่อกรมการขนส่งทางบกได้  ดังนั้น
เพื่อบรรเทาความเดือดร้อนเสียหายจากการดังกล่าว กรมการขนส่งทางบกจึงเห็นสมควรผ่อนผันการรับรองแบบคัสซีตามประกาศดังกล่าว
ดังนี้

๑.
 ผู้ประกอบการขนส่งหรือเจ้าของรถที่จะยื่นคำขอผ่อนผันต้องเป็นผู้ที่ได้ดำเนินการสร้างประกอบหรือแก้ไขเปลี่ยนแปลงคัสซีรถเสร็จสมบูรณ์
พร้อมจะประกอบตัวถังเป็นรถโดยสารสองชั้นแล้ว

๒.
 ให้ผู้ยื่นคำขอแนบหลักฐานประกอบคำขอ
ดังต่อไปนี้
๒.๑
หลักฐานของผู้ประกอบการขนส่งหรือเจ้าของรถ
(ก)
ภาพถ่ายบัตรประจำตัวประชาชน
(ข)
ภาพถ่ายสำเนาทะเบียนบ้าน
(ค)
หนังสือรับรองการจดทะเบียนนิติบุคคล
(ง)
ที่อยู่และเบอร์โทรศัพท์ที่สามารถติดต่อได้
(จ)
หนังสือมอบอำนาจ (ถ้ามี)
๒.๒
หลักฐานการได้มาของโครงคัสซีรถ และเครื่องยนต์
๒.๓
ภาพถ่ายรูปรถและโครงคัสซีที่แสดงให้เห็นสภาพของรถหรือโครงคัสซีด้านหน้า ด้านข้าง
และด้านท้ายได้อย่างชัดเจน พร้อมด้วยภาพถ่ายแสดงหมายเลขคัสซีและตำแหน่งของเลขคัสซี
๒.๔
แผนผังสถานที่ตั้งของรถหรือโครงคัสซี

๓.
 ให้ยื่นคำขอผ่อนผันต่อกรมการขนส่งทางบกหรือสำนักงานขนส่งจำหวัด
แล้วแต่กรณี ภายในกำหนด ๓๐ วัน นับแต่วันที่ออกประกาศนี้

ประกาศ ณ วันที่ ๔
สิงหาคม พ.ศ. ๒๕๔๖
ปิยะพันธ์  จัมปาสุต
อธิบดีกรมการขนส่งทางบก

ณัฐดนัย/ผู้จัดทำ
๑ พฤษภาคม ๒๕๕๑
รัศมีวรรณวลัย/ตรวจ
๒ พฤษภาคม ๒๕๕๑

โชติกานต์/ปรับปรุง
๒๙ เมษายน ๒๕๕๘

[๑] ราชกิจจานุเบกษา
เล่ม ๑๒๐/ตอนที่ ๗๗ ง /หน้า ๒๘/๒๕ กันยายน ๒๕๔๖